CELEX: 62008TN0284
Language: el
Date: 2008-07-21 00:00:00
Title: Υπόθεση T-284/08: Προσφυγή της 21ης Ιουλίου 2008 — People's Mojahedin Organization of Iran κατά Συμβουλίου

13.9.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 236/16
            
         Προσφυγή της 21ης Ιουλίου 2008 — People's Mojahedin Organization of Iran κατά Συμβουλίου
   (Υπόθεση T-284/08)
   (2008/C 236/27)
   Γλώσσα διαδικασίας: η αγγλική
   Διάδικοι
   
      Προσφεύγουσα: People's Mojahedin Organization of Iran (Auvers sur Oise, Γαλλία) (εκπρόσωποι: J.-P. Spitzer, lawyer και D. Vaugham, QC)
   
      Καθού: Συμβούλιο της Ευρωπαϊκής Ένωσης
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση 2008/583/ΕΚ του Συμβουλίου κατά το μέτρο που αφορά την προσφεύγουσα·
            
         
               —
            
            
               να καταδικάσει το καθού στα δικαστικά έξοδα.
            
         Ισχυρισμοί και κύρια επιχειρήματα
   Βάσει του άρθρου 230 ΕΚ, η προσφεύγουσα ζητεί, κατά το μέτρο που την αφορά, τη μερική ακύρωση της απόφασης 2008/583/ΕΚ του Συμβουλίου, της 15ης Ιουλίου 2008 (1) (στο εξής: προσβαλλόμενη απόφαση), για την εφαρμογή του άρθρου 2, παράγραφος 3, του κανονισμού (ΕΚ) 2580/2001 για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας και για την κατάργηση της απόφασης 2007/868/ΕΚ.
   Η προσφεύγουσα, προς στήριξη της προσφυγής της, ισχυρίζεται ότι η προσβαλλόμενη απόφαση πρέπει να ακυρωθεί διότι, κατά το μέρος που έχει περιλάβει την προσφεύγουσα στον κατάλογο των τρομοκρατικών οργανώσεων, δεν υπήρχε κατά τον χρόνο λήψεώς της σχετική απόφαση αρμόδιας εθνικής αρχής που να αιτιολογεί επαρκώς την απόφαση αυτή. Περαιτέρω, η προσφεύγουσα υποστηρίζει ότι η απόφαση πρέπει να ακυρωθεί διότι, αν και υποτίθεται ότι στηρίζεται σε «νέες πληροφορίες» και σε απόφαση άλλης αρμόδιας αρχής πλην του Ηνωμένου Βασιλείου, οι αποδείξεις στις οποίες στηρίχθηκε το Συμβούλιο δεν γνωστοποιήθηκαν στην προσφεύγουσα πριν τη λήψη της απόφασης. Η προσφεύγουσα ισχυρίζεται επίσης ότι ουδεμία αιτιολογία παρασχέθηκε ως προς τους λόγους για τους οποίους οι πληροφορίες αυτές θεωρούνται νέες ή ουσιώδεις.
   Η προσφεύγουσα υποστηρίζει ότι η προσβαλλόμενη απόφαση ελήφθη χωρίς την προσήκουσα αξιολόγηση των νέων πληροφοριών και του κατά πόσο οι πληροφορίες αυτές συνιστούν συγκεκριμένη και αξιόπιστη απόδειξη της εμπλοκής της προσφεύγουσας σε τρομοκρατικές ενέργειες, βάσει της οποίας το Συμβούλιο μπορούσε να εκδώσει απόφαση.
   Η προσφεύγουσα ισχυρίζεται περαιτέρω ότι η διαδικασία λήψης της προσβαλλόμενης απόφασης προσβάλλει το δικαίωμα για προηγούμενη ακρόαση της προσφεύγουσας και τα θεμελιώδη δικαιώματά της. Τέλος, η προσφεύγουσα υποστηρίζει ότι οι περιστάσεις υπό τις οποίες ελήφθη η προσβαλλόμενη απόφαση ισοδυναμούν με κακή χρήση ή κατάχρηση εξουσίας και/ή διαδικασιών.
   
      (1)  ΕΕ 2008, L 188, σ. 21.